Jeesus lähti kaupungista ja meni tapansa mukaan Öljymäelle.
Opetuslapset seurasivat häntä.
Tultuaan sinne Jeesus sanoi heille: -
"Rukoilkaa, ettette joutuisi kiusaukseen."
Itse hän meni vähän edemmäs, kivenheiton päähän, -
polvistui ja rukoili:
"Isä, jos tahdot, niin ota tämä malja minulta pois.
Mutta älköön toteutuko minun tahtoni, vaan sinun."
Silloin taivaasta ilmestyi hänelle enkeli, joka vahvisti häntä.
Suuressa tuskassaan Jeesus rukoili yhä kiihkeämmin, -
niin että hänen hikensä vuoti maahan veripisaroiden tavoin.
Kun hän sitten nousi rukoilemasta ja tuli opetuslasten luo, -
hän tapasi heidät nukkumasta murheen uuvuttamina.
"Mitä? Nukutteko te?" hän sanoi.
"Nouskaa ja rukoilkaa, ettette joutuisi kiusaukseen."
Jeesuksen vielä puhuessa sinne tuli joukko miehiä, -
ja heidän oppaanaan oli Juudas, yksi kahdestatoista opetuslapsesta.
Juudas tuli Jeesusta kohti antaakseen hänelle suudelman, -
mutta Jeesus sanoi hänelle: -
"Juudas, suudelmallako sinä kavallat Ihmisen Pojan?"
Kun Jeesuksen seuralaiset näkivät, mitä oli tulossa, he sanoivat: -
"Herra, iskemmekö miekalla?"
Yksi heistä iskikin ylipapin palvelijaa niin että tämän oikea korva irtosi.
Mutta Jeesus sanoi: "Ei! Antakaa tämän tapahtua."
Hän kosketti miehen korvaa ja paransi hänet.
Sitten hän sanoi ylipapeille, temppelivartioston päälliköille ja -
kansan vanhimmille, jotka olivat tulleet häntä vangitsemaan: -
"Te olette lähteneet kuin rosvon kimppuun, miekat ja seipäät käsissä.
Minä olen joka päivä ollut teidän keskellänne temppelissä, -
ettekä te ole kättänne kohottaneet minua vastaan.
Mutta nyt on teidän hetkenne, nyt on pimeydellä valta."
He vangitsivat Jeesuksen ja veivät hänet mukanaan ylipapin taloon.
Pietari seurasi häntä jonkin matkan päässä.
Keskelle pihaa sytytettiin nuotio, ja kun väki asettui sen ympärille, -
Pietari istuutui muiden joukkoon.
Muuan palvelustyttö näki hänet istumassa tulen ääressä, -
katsoi häntä pitkään ja sanoi: "Tuokin oli sen miehen seurassa."
Pietari kielsi: "Minäkö? Enhän edes tunne häntä."
Vähän ajan kuluttua sanoi eräs mies hänet nähdessään: -
"Sinäkin olet sitä joukkoa." Mutta Pietari vastasi: "Erehdyt, en ole."
Tunnin kuluttua vielä toinen mies väitti: "Kyllä tuokin varmasti -
oli sen miehen kanssa, onhan hän galilealainenkin."
Mutta Pietari sanoi: "En käsitä, mistä puhut."
Siinä samassa, hänen vielä puhuessaan, kukko lauloi.
Herra kääntyi ja katsoi Pietariin, ja Pietari muisti, mitä Herra oli hänelle -
sanonut: "Ennen kuin kukko tänään laulaa, sinä kolmesti kiellät minut."
Hän meni ulos ja itki katkerasti.
Miehet, joiden käsissä Jeesus oli, pilkkasivat ja löivät häntä.
He peittivät hänen silmänsä ja sanoi- vat: "Profetoi nyt! Kuka sinua löi?"
Monella muullakin tavalla he herjasivat häntä.